Hof moet nou besluit oor Walus se paroolaansoekTydens ‘n vroeëre betoging teen Janusz Walus se vrylating. Foto: ANA Michael Masutha, voormalige minister van justisie en korrektiewe dienste, was bevooroordeeld toe hy besluit het om nie vir Janusz Walus, Chris Hani se moordenaar, parool toe te staan nie. Só het adv. Roelf du Plessis, Walus se regsverteenwoordiger, Maandag in die Pretoriase hooggeregshof aangevoer. Walus vra die hof om Masutha se besluit om te keer en hom op parool vry te laat en na Pole, sy geboorteland, te deporteer. Hy dien reeds meer as 25 jaar tronkstraf uit vir die moord op Hani, voormalige leier van die Suid-Afrikaanse Kommunistiese Party. “Die redes op grond waarvan Masutha Walus parool geweier het maak glad nie melding van die positiewe aspekte vervat in Walus se sielkundige verslag nie. Dit fokus slegs op die negatiewe punte,” het Du Plessis gesê. Volgens Du Plessis het die sielkundiges Joel Mbele en Zelda Buitendag albei bevind die kans is skraal dat Walus weer ŉ misdaad sal pleeg indien hy vrygelaat word. Hulle het ook bevind dat hy berou toon vir die moord. “Walus vat volle verantwoordelikheid vir wat hy gedoen het en het berou betoon teenoor Hani se familie. Hy aanvaar dat hy ŉ verkeerde keuse gemaak het. Ten spyte hiervan het Masutha steeds bevind dat Walus nie berou toon nie,” sê Du Plessis. Dit is die vierde keer dat ŉ hof moet besluit of Walus vrygelaat moet word of nie. Du Plessis het die hof gevra om te besluit oor die saak eerder as om dit terug na die minister te verwys. Adv. Marumo Moerane, Masutha se regsverteenwoordiger, het aan die hof gesê die besluit om nie aan Walus parool toe te staan nie, was ŉ rasionale besluit wat geneem is op grond van die sielkundige verslae wat aan hom beskikbaar gestel is. “Die minister het rede gehad om bekommerd te wees oor Walus se gebrek aan berou. Indien jy nie berou het nie, is die risiko dat jy weer ŉ misdaad pleeg soveel groter,” het Moerane aangevoer. Uitspraak word voorbehou.